ORDE do 15 de setembro de 2008 pola que se aproba definitivamente a modificación puntual número 7 do Plan Xeral de Ordenación Municipal do Concello de Santa Comba (A Coruña), no campo de fútbol de Estévez (Xallas de Castriz).
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 21/10/2008

O Concello de Santa Comba (A Coruña) solicita a aprobación definitiva da modificación puntual referida, en virtude do artigo 85 da Lei 9/2002, do 30 de decembro, de ordenación urbanística e protección do medio rural de Galicia (en adiante LOUG).
I. Antecedentes.
1. O Concello de Santa Comba dispón na actualidade dun Plan Xeral de Ordenación Municipal (PXOM) aprobado definitivamente polo concello o 5-4-2001 ao abeiro da Lei 1/1997, do 24 de marzo, do solo de Galicia.
2. A modificación é formulada polo concello e ten por obxecto a adaptación da delimitación dun equipamento -o campo de fútbol de Estévez, na parroquia de Xallas de Castriz-, ao estado real dos terreos e das obras, resultado de actuacións anteriores á aprobación do PXOM.
3. A modificación foi sometida ao informe da Dirección Xeral de Urbanismo previo á súa aprobación inicial (artigo 85.1º da LOUG), que foi emitido o 8-6-2007 con varias indicacións sobre o seu contido e tramitación.
4. A Dirección Xeral de Desenvolvemento Sostible da Consellería de Medio Ambiente e Desenvolvemento Sostible resolveu o 17-8-2007 que non é necesario someter a modificación ao procedemento de avaliación ambiental estratéxica.
5. A modificación foi aprobada inicialmente polo Concello en Pleno do 28-11-2007 e foi sometida a información pública polo prazo dun mes (DOG do 25 de xaneiro, El Correo Gallego e La Voz de Galicia do 8 de xaneiro de 2008). Así mesmo, notificouse individualmente aos concellos limítrofes. Non foron presentadas alegacións segundo se indica no certificado do 3-3-2008 incluído para o efecto no expediente. Os concellos de Val do Dubra (mediante escrito do 24-1-2008) e Coristanco (mediante escrito do 22-1-2008) comunican a súa intención de non presentar reclamacións ou alegacións á modificación.
6. No expediente figuran informes técnicos e xurídicos sobre a modificación (artigo 86.4º da LOUG, en concreto o do arquitecto técnico municipal do 1-10-2007, favorable á aprobación inicial, e os de secretaría do 9-11-2007, favorable á aprobación inicial, e do 23-4-2008, favorable á aprobación provisional.
7. O proxecto foi aprobado provisionalmente polo Pleno municipal do 22-5-2008.
II. Consideracións e fundamentación.
A Dirección Xeral de Ordenación do Territorio e Urbanismo eleva un informe-proposta, que se subscribe nos seus xustos termos, e no que se fan as seguintes consideracións:
1. A modificación afecta unha parcela de aproximadamente 10.885 m2 situada no leste do núcleo de Estévez, e sobre a que o PXOM vixente prevé o seguinte:
a) Equipamento deportivo, dentro da delimitación do núcleo rural: uns 7.500 m2.
b) Solo de núcleo rural disperso: 2.899 m2.
c) Solo rústico de protección agropecuaria: 486 m2.
A proposta inclúe a totalidade dos terreos na cualificación de equipamento deportivo, mais respectando a clasificación do solo do plan vixente, de xeito que queda dentro do solo de núcleo rural unha superficie de 10.399 m2 e en solo rústico de protección agropecuaria 486 m2.
2. Razóns de interese público para a modificación (artigo 94.1º da LOUG):
Como xa se indicou no informe da Dirección Xeral de Urbanismo do 8-6-2007 previo á aprobación inicial, as razóns alegadas no proxecto de adaptación á realidade e de incremento da superficie cualificada como equipamento público encaixan como de interese público para os efectos do artigo 94.1º da LOUG.
3. Correccións das observacións feitas no informe da Dirección Xeral de Urbanismo do 8-6-2007, previo á aprobación inicial:
O proxecto aprobado provisionalmente introduce as correccións exixidas no informe do 8-6-2007. Así:
a) Corríxese nos planos de ordenación o grafado da nova delimitación proposta do equipamento deportivo, que resulta agora da superficie de 10.885 m2 indicada na memoria.
b) Introdúcese na memoria da modificación a redacción modificada do cadro da páxina 44 da normativa do PXOM, coa nova superficie do equipamento (10.885 m2) e mantendo o seu carácter de sistema local municipal de equipamento deportivo.
c) Introdúcese na memoria a indicación de que os usos e construcións na parte da parcela de equipamento clasificada como solo rústico de protección agropecuaria están suxeitos á autorización desta comunidade autónoma prevista no artigo 37 da LOUG.
O proxecto aprobado provisionalmente non contén outras modificacións do contido do inicialmente informado que as indicadas.
En canto aos informes sectoriais e tramitación ambiental (observación 3 do informe), cumpriuse o indicado, dado que no que afecta a avaliación ambiental estratéxica o órgano ambiental decidiu o 17-8-2007 non someter a modificación a tal procedemento.
Cómpre indicar que a modificación do cadro da páxina 44 da normativa do plan xeral contida na modificación, unha vez aprobada definitivamente a modificación, deberá ser publicada no boletín oficial da provincia (artigo 92.2º da LOUG e artigo 70.2º da Lei 7/1985, reguladora das bases do réxime local).
De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 188/2008, do 28 de agosto, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
1. Visto canto antecede, de acordo co artigo 85.5º a) da Lei 9/2002, do 30 de decembro, de ordenación urbanística e protección do medio rural de Galicia, apróbase definitivamente a modificación puntual nº 7 do Plan Xeral de Ordenación Municipal do Concello de Santa Comba (A Coruña), no campo de fútbol de Estévez, parroquia de Xallas de Castriz.
2. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no boletín oficial da provincia a normativa e ordenanzas da modificación aprobada definitivamente.
3. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contenciosa-administrativa.
Santiago de Compostela, 15 de setembro de 2008.
María José Caride Estévez
Conselleira de Política Territorial, Obras Públicas
e Transportes